जूनियर महिला स्कीट टीम में सिमरनप्रीत कौर, परिनाज धालीवाल और अरीबा खान ने 318 का स्कोर करके चौथा स्थान प्राप्त किया। तीनों में से कोई भी व्यक्तिगत स्पर्धा के फाइनल में जगह नहीं बना सका। पुरुषों की स्कीट व्यक्तिगत स्पर्धा में अंगद वीर सिंह बाजवा ने 118 का स्कोर कर 49वां, सिराज शेख ने 115 का स्कोर कर 69वां और मेराज अहमद खान ने 113 का स्कोर कर 77वां स्थान प्राप्त किया। तीनों की जोड़ी टीम स्पर्धा में 20वें स्थान पर रही। पुरुषों के 300मीटर राइफल थ्री पोजीशन स्पर्धा में पारुल कुमार 1134 का स्कोर करके 24वें स्थान पर रहे, जबकि अमित कुमार 1124 के स्कोर के साथ 28वें स्थान और आकाश रविदास 1077 के स्कोर के साथ 35वें स्थान पर रहे। टीम स्पर्धा में तीनों की जोड़ी 3335 के स्कोर के साथ आठवें स्थान पर रही। भारत ने इस चैंपियनशिप से दो ओलंपिक कोटे प्राप्त किए हैं। अंजुम मोदगिल और अपूर्वी चंदेला दो भारतीय निशानेबाज रहीं, जिन्हें ओलंपिक कोटा मिला। निशानेबाजी में अगला बड़ा टूर्नामेंट अगले वर्ष फरवरी में विश्व कप होगा, जहां से भी खिलाडि़यों के पास ओलंपिक कोटा प्राप्त करने का मौका होगा। यह विश्व कप भारत के दिल्ली स्थित कर्णी सिंह निशानेबाजी रेंज में आयोजित होगा।